和後村明皇按樂圖歌
作者：林希逸
朝代：宋

paragraphs: 芙蓉帳暖春覺遲，玉笛真人恣荒嬉。
弄權宰相楊與李，老奴將軍專北司。
延秋門外目未覩，宮中但教霓裳舞。
薛王沉醉壽王醒，天公自擊催花鼓。
錦雞索鬭金籠疏，寶馬登床伶走趨。
只愁海棠睡不足，肯信漁陽有反書。
青娥阿㜮髮種種，海上依然髻斜擁。
游魂血汙縱得歸，不伴君王行蜀隴。
周郎此筆妙殊常，琛臺初見惜匆忙。
重來把翫轉燭許，十年去我春堂堂。
按圖雅欲談遺事，西墅無人誰考異。
少公錦卷長公題，共說少公各揮淚。